b'\n_START_ARTICLE_\nMirinyac\n_START_PARAGRAPH_\nEl mirinyac \xc3\xa9s una roba interior del segle XIX. Inicialment, el mirinyac es va fer amb un teixit anomenat crinolina, format per una trama de crin de cavall \xe2\x80\x94material del que va prendre el nom\xe2\x80\x94  i d\'una cadena de lli o de cot\xc3\xb3, que donava com a resultat un material esp\xc3\xa8s i resistent que permetia, en ser transformat en enagos, suportar el pes de la faldilla i donar-li ampl\xc3\xa0ria. Despr\xc3\xa9s, el teixit va ser substitu\xc3\xaft per estructures met\xc3\xa0l\xc2\xb7liques, m\xc3\xa9s s\xc3\xb2lides i amples, que serien l\'evoluci\xc3\xb3 d\'aquests enagos r\xc3\xadgids.\n_START_SECTION_\nHist\xc3\xb2ria\n_START_PARAGRAPH_\nEl mirinyac va apar\xc3\xa8ixer en la d\xc3\xa8cada del 1830, sota la forma d\'enagos que es col\xc2\xb7locaven sota la faldilla per donar-li cada vegada m\xc3\xa9s ampl\xc3\xa0ria, a mesura que la forma en "A", \xc3\xa9s a dir, de triangle, de finals de la d\xc3\xa8cada del 1820, s\'arrodonia sobre els malucs. Al voltant de 1839 va apar\xc3\xa8ixer l\'\xc3\xbas d\'uns enagos de crin. Al llarg dels 25 anys seg\xc3\xbcents, el volum donat per la crinolina va ser augmentat amb l\'afegit d\'altres enagos, cada vegada m\xc3\xa9s abundants, r\xc3\xadgids, prove\xc3\xafts de volants i de tires de corda. A principis dels anys 1850, una dona podia portar fins a set enagos sota el seu vestit, a m\xc3\xa9s del mirinyac de crinolina, fent la marxa dif\xc3\xadcil a causa del pes del conjunt i de la quantitat de teixits al voltant de les cames._NEWLINE_Per solucionar aquest problema, es van comen\xc3\xa7ar a fabricar enagos refor\xc3\xa7ats amb c\xc3\xa8rcols de barnilla o de v\xc3\xadmet. L\'any 1856 es va inventar el mirinyac \xc2\xabg\xc3\xa0bia\xc2\xbb, format per c\xc3\xa8rcols de barnilla o de l\xc3\xa0mines d\'acer flexibles, connectats per tires de tela i lligats a un cintur\xc3\xb3. Aquest nou tipus de mirinyac va reempla\xc3\xa7ar els enagos de crinolina fins al principi dels anys 1870. Aquest nou model era molt m\xc3\xa9s lleuger que els seus predecessors i feia que no calguera portar m\xc3\xa9s que uns enagos per damunt del mirinyac (per evitar que els c\xc3\xa8rcols formaren un lleig relleu en el vestit) i uns altres, m\xc3\xa9s estrets, per sota, per garantir el pudor de la dona si mai l\'aparell s\'al\xc3\xa7ava per un colp de vent o un vals massa violent._NEWLINE_Durant els anys seg\xc3\xbcents, l\'ampl\xc3\xa0ria del mirinyac no va deixar de cr\xc3\xa9ixer, esdevenint un dels temes preferits dels caricaturistes. Malgrat tot, el mirinyac va ser portat gaireb\xc3\xa9 durant la meitat del segle XIX, el que el fa un dels articles de moda m\xc3\xa9s populars de la hist\xc3\xb2ria de la indument\xc3\xa0ria, amb les faldilles i les cotilles._NEWLINE_A partir de 1863, la forma del mirinyac va comen\xc3\xa7ar a canviar. El volum, que anteriorment es trobava igualment repartit al voltat de la dona que el portava, es va aplanar per davant i es despla\xc3\xa7\xc3\xa0 cap enrere \xe2\x80\x94el que es denomina mirinyac el\xc2\xb7l\xc3\xadptic. Despr\xc3\xa9s, l\'any 1866, les faldilles es van fer menys amples, ja no frunzides o prisades a la cintura, sin\xc3\xb3 compostes de peda\xc3\xa7os en triangle o en trapezi \xe2\x80\x94paral\xc2\xb7lelament, els mirinyacs van adoptar forma de con._NEWLINE_Vers el final de la d\xc3\xa8cada del 1860 es va comen\xc3\xa7ar a al\xc3\xa7ar la faldilla amb drapats per darrere. Amb l\'objectiu de suportar el seu volum, va caldre rec\xc3\xb3rrer a un nou artifici, el poliss\xc3\xb3.'